|  |
| --- |
| somogycimerE L B i RElektronikus Lakossági Bűnmegelőzési Információs Rendszer |

Boldog, biztonságos ünnepeket!

Az ünnepek közeledtével az emberek sok időt töltenek utazással, vásárlással és az ajándékok kiválasztásával. A zsúfolt bevásárlóközpontokban, tömegközlekedési eszközökön, figyelmetlenség esetén könnyen bűncselekmény áldozatává válhatnak. Igaz ez a manapság előtérbe került internetes vásárlásokra, on-line banki műveletekre is, melynek veszélyeire hírlevelünk mellékletében adunk tájékoztatást. Azért, hogy az ünnep valóban ünnep legyen, szeretnénk felhívni figyelmüket az időszakban leggyakrabban előforduló bűncselekményekre, a megelőzésük lehetőségeire, továbbá arra, hogy biztonságuk érdekében az első lépést Önöknek kell megtenni.

**Zseblopás:**

A zsebtolvajok leggyakrabban zsúfolt bevásárlóközpontokban, tömegközlekedési eszközökön tevékenykednek, ahol az emberek figyelmetlenségét, könnyelműségét kihasználva főleg pénztárcát, iratokat, mobiltelefont tulajdonítanak el.

Hogyan védje meg magát a zsebtolvajoktól? Fogadja meg a rendőrség tanácsait!

* Fokozottabban figyeljen értékeire, ha forgalmas helyen tömegben tartózkodik, utazik!(válltáskáját maga előtt fogva közlekedjen).
* Ne tartson okmányokat, értékeket hátizsák, hátitáska külső zsebeiben!
* Ne tegyen egy helyre pénztárcát, csekket, hitelkártyát, iratokat, mobiltelefont! (Viszonylag biztonságos tárolási helyek a belső zsebek, vagy a kézre, lábra erősíthető, övön hordható, illetve a ruházat alatt nyakba akasztva viselhető táskák.)
* Bankkártyája mellett soha ne legyen ott a PIN kód!
* Vásárláskor, az áru válogatásakor soha ne tegye le táskáját, pénztárcáját bevásárlókocsira, pultra!
* A megvásárolt és kifizetett árut se hagyja felügyelet nélkül és a gépkocsiba történő bepakolás során is ügyeljen értékeire!
* Ha hosszabb időn keresztül gyanúsan viselkedő személyt lát maga mellett, ellenőrizze értékeinek meglétét!
* Ha tetten éri a tolvajt hangosan kérjen segítséget, értesítse a rendőrséget!

**Gépjármű feltörés:**

Az ünnepek alatti nagy rohanásban sokan járműveikben látható helyen hagyják értékeiket (mobiltelefon, táska, pénztárca). Az elkövetőknek pár másodperc is elég, hogy feltörjék a gépkocsit és megszerezzék azokat.



* A gépjárműben hagyott értéktárgyai nincsenek biztonságban, tegye azokat a csomagterébe az értéktelennek tűnő tárgyakkal együtt, hiszen azok is felkelthetik az elkövető érdeklődését!
* Minden esetben zárja be autóját, ablakait soha ne hagyja lehúzott állapotban!

**Csalók és trükkös tolvajok**

Az ünnepi időszakban egyre gyakrabban lehet találkozni adománygyűjtőkkel, utcai árusokkal. Sok esetben az „adománygyűjtők” valamilyen nemes célra hivatkoznak, az árusok nagyon jó áron kínálnak szinte használhatatlan termékeket, így próbálják megszerezni a gyanútlan áldozatok pénzét. A csalók, de főképpen a trükkös tolvajok célja, hogy a figyelmet elterelve bejussanak otthonába és megszerezzék pénzét, értékeit. A valóban adománygyűjtéssel foglalkozó szervezetek házról-házra járva soha nem kérnek készpénzt, csekk befizetésével vagy számlaszámra utalással lehet őket támogatni.

* Ne adjon át pénzt „unokázós” csalóknak, akik balesetet szenvedett, bajba jutott családtagra hivatkozva kérnek nagyobb összeget! Hívja hozzátartozóját és ellenőrizze az előadott történetet!
* Soha ne engedjen be idegent a lakásába, amíg meg nem győződik arról, hogy valóban hivatalos szervtől érkezett! (kártya, igazolvány)
* A COVID helyzetre történő hivatkozással fertőtlenítési szándékkal, hívatlanul érkező idegeneket szintén ne engedjen lakásába! Ingatlanja fertőtlenítését csak Ön rendelheti meg.
* Az idegen személy „lakáson kívül tartására” alkalmazzon riasztóéket vagy ajtóra szerelhető biztonsági láncot.
* Idegennek SOHA NE váltson pénzt!
* Lehetőség szerint ne tartson otthonában nagyobb pénzösszeget!
* Figyelem! Pénzt csak a postás hoz és az NEM HAMIS!
* Ha nem vett részt nyereményjátékban, nem is nyerhet! Ne töltsön fel telefonkártyákat, ne utaljon pénzt telefonon beígért nagyobb nyeremény fejében!

**Lakásbetörés:**

Az ünnepek alatt sokan döntenek úgy, hogy elutaznak otthonról, hosszabb-rövidebb időre. Ezen időszak alatt a legtöbben „őrizetlenül” hagyják otthonukat, mely felkeltheti a betörők érdeklődését. Az alábbiakban néhány hasznos tanácsot ajánlunk figyelmükbe:

* Utazási szándékáról ne beszéljen idegenek előtt és közösségi oldalakon se tegye közzé!
* Csak közvetlen családtagjai, megbízható barátok, szomszédok tudjanak elutazása időpontjáról, akiket kérjen meg, hogy távolléte alatt ellenőrizze otthonát.
* Szereltessen fel korszerű zárakat, szükség esetén alkalmazzon üvegtörés elleni biztonsági védőfóliát, rácsot!
* Elutazás előtt az ajtókat, ablakokat mindenhol gondosan zárja be!
* Szereltessen fel riasztórendszert!

NE ADJON ESÉLYT A BŰNÖZÖKNEK!

Óvja értékeit!

**Amennyiben mégis bűncselekmény áldozatává válik, NE változtassa meg a helyszínt, és azonnal értesítse a rendőrséget az ingyenesen hívható 112-es segélyhívó számon!**

****

 (Fotó:internet)